Gesin saam doodgeskietArgieffoto ŉ Egpaar van Noordwes en hul twee kinders, onderskeidelik drie en 22 jaar oud, is Dinsdagaand saam in hul huis doodgeskiet. Brig. Sabata Mokgwabone, woordvoerder van die polisie, het gesê die voorval het by ŉ huis in die Mmakau-nedersetting buite Brits gebeur. Volgens Mokgwabone het die aanvallers die 41-jarige pa, sy 40-jarige vrou en hul kinders doodgeskiet, voordat hulle met die gesin se Chrysler Voyager-voertuig gevlug het. Hy het gesê meer besonderhede oor die skietery is nie tans beskikbaar nie, maar het bevestig die gesin was nog wakker toe hulle geskiet is. Hy kon nie onmiddellik die oorledenes se name bekendmaak nie. Die gesin se voertuig is later verlate tussen bosse in die Black Rock-gedeelte van Mmakau gevind. Mokgwabone het gesê die man was ŉ polisiekonstabel wat by die Hebron-polisiestasie gewerk het. “Die motief vir die moorde is nog nie bekend nie. Vier sake van moord en ŉ saak van huisroof word ondersoek,” het hy gesê. “Niemand is nog in hegtenis geneem nie.” Lt.genl. Baile Motswenyane, Noordwes se provinsiale polisiekommissaris, het die moorde ten sterkste veroordeel en gesê die moordenaars was “genadeloos” om ŉ hele gesin so uit te wis. “Die polisie sal geen steen onaangeroer laat om te verseker die oortreders ry aan die pen nie,” het sy gesê.